বিশ্বায়ন বারো বিষ্ণুপ্রিয়া মণিপুরী সমাজ

‘যোগ্য অতায় পৃথিবীত টিকিয়া থাইতায়’ এরে কথা এহান এরে সময়ত বপিয়া যুক্তিক। বিশ্বায়নর যুগে বিষ্ণুপ্রিয়া মণিপুরী সমাজ নিয়া বিচার- বিশ্লেষণ বার পর্যালোচনা করলে হারপাপাররাং এর যুগে হাবিবারাদে চাংঅহান যোগ্যতা আমারতা নেয়। যেহার পিছে যে যে ডাঙর কারনহানি দায়ী অতা ইলতা বিশ্বহাত আমার ভৌগলিক অবস্থান, দেশর অস্থিতিশীল পরিবেশ, দুর্বল অর্থনৈতিক কাঠামো বার পরিকল্পনা নেই সমাজ ব্যবস্থা। অবশ্য উন্নয়নমুখী রাষ্ট্রীয় ব্যবস্থার লগে তাল মিলিয়া সমাজ ব্যবস্থার উন্নয়ন অর। কিন্তু ব্যক্তি বার সমাজ উদ্যোগ রাষ্ট্র আহার উন্নয়নর গতিধারারে বেগবান করিয়া তোলে পারের। 

## পরিকল্পিত সমাজ ব্যবস্থা
সুপরিকল্পিত সমাজ ব্যবস্থা মাতৃতে হারপরাং; কোন সমাজ অহান যদি তাঙর হাবি কাম পরিকল্পনা করিয়া হবাকরে সমাধান করতারা, অতাইলে অউ সমাজরে পরিকল্পতি সমাজ আহান মাতানি অকরের। পরিকল্পিত সমাজ আহারতা পরিকল্পনার নানান দিক থার। যেমন- শিণ্প পরিকল্পনা, কৃষি পরিকল্পনা, শিল্প পরিকল্পনা, প্রযুক্তি পরিকল্পনা, অর্থনৈতিক পরিকল্পনা, সাংস্কৃতিক পরিকল্পনা, সহিত্য পরিকল্পনা, সামাজিক সুষ্ঠু সালিলশী পরিকল্পনা, বার রাজনৈতিক পরিকল্পনা। এরে পরিকল্পনা অতার পুল্লাপ ফলহানয় সমাজ বার রাষ্ট্র আহার উন্নতি বার অবররি আউপা চাবিকাঠিগ।

## উন্নয়নমুখী পরিকল্পনা
রাষ্ট্রীয় প্রক্ষাপটে আমি সংখ্যালঘু ইলেউ অন্যান্য জনগোষ্ঠীরাংত আমি শিক্ষিত বার স্বাবলম্বী ইসি। স্বাতন্ত্র্য জনগোষ্ঠী আহান বুলিয়া উন্নয়নমুখী সময়োপযোগী পরিকল্পনা যদি কররাং; অতাইলে বিশ্বায়নর স্রোতধারাত আরামতা তাল মিলানি অতহান হিন নাইব। অবশ্য অউ পরিকল্পনা অতা অন্য লাগতয় নির্দিষ্ট স্বল্প মেয়াদ ভিত্তিক। অর্থনীতির কতা অহান আছে; দীর্ঘমেয়অদে আমি হাবি মরপররাংগা। আমার সমাজর উপাদান  বার বিষয় অতার উন্নয়নর কাজে এপ্পাগা দরকার নানান পরিকল্পনা গ্রহণ করানি। যেমন- 
* একমুখী শিক্ষা ব্যবস্থাত্ব নুকুলিয়া সময়র চাহিদা নির্ভর বহুমুখী শিক্ষা গ্রহণ বার উচ্চ শিক্ষার কাজে কোটা ভিত্তিক যে স্কলারশীপ দিতারা অতা পানার হৎনা করানি। দেশে পার্বত্য চট্টগ্রাম বিষয়ক মন্ত্রণালয় নাঙর পরিবর্তে উপজাতীয় বিষয়ক মন্ত্রণালয় করানির দাবী জানুয়ানি। অতাইলে শিক্ষা বার আরাকউ বিষয়ে সুযোগ সুবিধা খানি বাড়তয় পাউরি।
* আমার সমাজর বপিয়া মানুর আয়র আউগা উৎসহান এপাগাউ ক্ষেতিত। অতাইয়া ক্ষেতির উন্নয়নর কাজে নুয়া-বলিপা বার নানান জাতর পদ্ধতি দরকার।
* সমাজর মাথাপিছু আয় বাড়ানির কাজে হুরকা বার মাঝারি শিল্পর উন্নয়ন দরকার। বিশেষ করিয়া তাঁত উন্নয়নর কাজে বিনিয়োগ, নুয়া প্রযুক্তি বার উদ্যোক্ত হংকরানি অহান যুগর দাবীহান।
* আমার বি-বাড়ি বেচানির গজে রাষ্ট্রীয়ভাবে আইন (ক) ১৮৮৫ সালর আদিবাসীদের দ্বারা ভূমি হস্থান্তর বাধানিষেধ, (খ) ১৯৫০ সালর আদিবাসীর ভূমি অধিকার সংরক্ষণ আইন, (গ) ১৯৫০ সালর আদিবাসীদের জোতজমা হস্তান্তরে আরোপিত সীমাবদ্ধতা আইন] আছে অতা মানানি থক, যেহান আমার বি-বাড়ির পরিমাণ কমানির পিছে বাধা ইয়া কাম করতই।
* তথ্য-প্রযুক্তি অনুন্নত সমাজ ব্যবস্থা আহানরে বপিয়া পরিবর্তন করানি পারের। তা থকিয়া নুয়া নুয়া তথ্য প্রযুক্তির লগে আমারতা হাবিরতা পরিচিত অন্য লাগতয়।
* অর্থনেতিক উন্নয়নর কাজে যে বিষয়অতা ডাঙর ফেক্টর ইয়া কাম করের, যেমন- সঞ্চয়, পুঁজি, বিনিয়োগ, বার উদ্যোক্ত। এরে বিষয়তার প্রতি আরতাউ হজাক অনা। চাকুরীর লগে ফার্ম, খামার, বার নানান ব্যবসা বাণিজ্যত আমারতা বলিপা পদপে নেনা লাগতয়। কারণ সমাজ বার দেশ আহার উন্নয়নর আউপা ফেক্টরহান অর্থনৈতিক পাংকাল।
* স্বাস্থ্য বার চিকিৎসার উন্নয়ন কাজে অউ বিসয়ে সমাজে যে যোগ্যমানু আসি তাঙরতা উদ্যোগ নেনা থক।
* ভাষা-সাহিত্যর সালনার কাজে কতহান লেখা বার সংকলনই যথেষ্ঠ নার। আরাকউ লেখক, সংকলন, পত্রিকা বার লেরিক নিকালানির উদ্যোগ নেনা।
* আমার ডাঙরপা সাংস্কৃতিক ঐতিহ্য সালনার কাজে আরতাউ বপিয়া চর্চা বার উদ্যোগ নেনা দরকার।
* মানব সমাজে ধর্মর গুরুত্ব বপ। যে কোন জাতিসত্ত্বা আহার প্রধান উপাদান আহান ইলতা ধর্ম। অতাইয়া নিজ ধর্মর আচার, প্রথা, রীতি বার উৎসব সমাজর হারিয়ে হারপানির কাজে ধর্ম শি, চর্চা বার সভা সম্মেলন করানি। আমার নুয়া প্রজন্মর ধর্মীয় জ্ঞান বদ্ধিৎ গুরুত্ব দেনা থক।

গজর বিষয় অতার উন্নয়নের কাজে সমাজে আরতাউ দরকার আলোচা, সেমিনার বার সম্মেলন। উন্নত সমাজ ব্যবস্থা আহান হংকরানির কাজে প্রচলিত সমাজ ব্যবস্থাত্ব নিয়ম-নীতি উপযুক্তভাবে সংরণ বার খানি গ্রহণ যোগ্যতার ভিত্তিতে সংস্কার অযুক্তিকহান নাইব।আরাক ডাঙর বিষয় আহান সমজর বপিয়া মানুরে খালকরতে বাধ্য করের। বিষয় এহান ইলতা জনসংখ্যা নীতি। যে কোন জনসংখ্যা নীতি সমাজ বার রাষ্ট্রর কাজে সমান ভাবে কার্যকর নার। নির্দিষ্ট সমাজ বার রাষ্ট্র আকিহার কাজে নির্দিষ্ট মানানসই নীতি গ্রহণ প্রকৃত স্বাতন্ত্র্যতা কার্যকরী অর।

## জনশক্তি
জনগণই দেশ বার সমাজ আহার মূল চালিকাশক্তি। সনাতনী অর্থনৈতিক চিন্তাধারাত জনগণের হুদ্দা সমস্যা আহান বুলিয়া মাতিসি। কিন্তু আধুনিক চিন্তাধারাত পারাং কাম্য জনসংখ্যার হার আহান সমাজ বার দেশ আহানরে উন্নয়নর কাম্য স্তরে কাকরে পারের। মার্কসীয় চিন্তাত “সমস্যার মূল জনসংখ্যা বাড়ানিহান নাবে, উৎপাদন বার বন্টনে পুঁজিবাদী শোষন বার অরাজকতার অস্তিত্ব”। অতাইয়া উৎপাদন- আয় বার সম্পদর বিকেন্দ্রীকরণ করিয়া জনশক্তি কোন সমস্যাহান নাবে বরং সম্পদহান।

## জনসংখ্যা বাড়ানি-কমানির নীতি
বিগত কালেত্ব এপাগা পর্যন্ত আমার সমজর জনসংখ্যা অবস্থা ল্য করলে হারপারাং, জনসংখ্যা বৃদ্ধির হার তাপ্প তাপ্প করিয়া কমে আহের। হারপনি থকর, জনসংখ্যা সমস্যা জর্জরিত এরে দেশর জনসংখ্যা  সমস্যা জর্জরিত এরে দেশর জনসংখ্যা কমানির দায়িত্বহান হুদ্দা কিতা আমারহান? দেশর ভিতরে আছি যেতা ডাঙর জনগোষ্ঠী অতায় জনসংখ্যা নিয়ন্ত্রণে বেখেয়ালি বার ধর্মভীরু ইসি, অতাইলে আমার সাদে হুরকাত জাতি আহারতা  জনসংখ্যা কমানিত বপকরে সচেতনতা সম্পূর্ণ অযুক্তিক বিষয়হান অর। কিন্তু সমাজে প্রাকৃতিক বার নুয়ারাপানি ইয়া মারানি স্বাভাবিক থানায় জন্মাহার অহান মত্যুহারেত কমিছে। আহান্দে ভাঙর জনগোষ্ঠীর চালাক করে জনসংখ্যা বাড়ানি, আরক আহান্দে আমার সমাজর জনসংখ্যা বপিয়া নিয়ন্ত্রণ করানি অহান আমার সমাজর গজে নানান কু-প্রভাব যেসাদেউ আনতয় বার আমি হুরকাত্ব উরি আরকউ হুরকাং ইতাঙায় যেহান আমার অস্তিত্ব বপিয়া ঋনাত্বক প্রভাব থইতয়।

জনসংখ্যা বাড়ানি বার কমানির নীতি দুহান আমার সমাজে গ্রহণ করানি পাররাং। আহান ইলতা-অর্থনীতিবিদ J.S. Millর-  “যে হেয়মাকহার যতিহান সৌ-সুমারা লালন-পালনর মতা আছে অউ হেইমাকহার অতিহান সৌ-সুমারা উৎপাদন করানি থক।” আরক আহান ইলতা, কাম্য জনসংখ্যা নীতি। কাম্য জনসংখ্যা মাততে হারপারাং “রাষ্ট্র বার সমাজ আহার নানান ত্রেত বপকরে উৎপাদন বার বপকরে মাথাপিছু আয়নর কাজে জনসংখ্যার যে হার আহান দরকার, অউ হার অহানয় কাম্য জনসংখ্যাহান।”  কিন্তু সময়র লগে লগে কাম্য জনসংখ্যা হারহান পরিবর্তিত অর। আমার সমাজে দিলকরে লহঙর মানসিতা ঠৈইকরানি, লহঙর ক্সেত্রে কড়া নিয়ম-নীতির খানি সংস্কার, জনসংখ্যা নিয়ন্ত্রণ পদ্ধতি গ্রহণ কমানি, লহঙ বার জিনা না বাগানির কাজে উপযুক্ত আইনর ব্যবহার করানি থক। এ ব্যাপারে আমারতা মেয়াদভিত্তিক জনসংখ্যা জরিপ বার আয়-উৎপাদনর লগে জনসংখ্যার অনুপাত নির্ণয় করানি দরকার।

## ব্যক্তি মূল্যবোধ
সমাজর হাবি উপাদান বিষয়র স্বস্ব উন্নয়ন সমাজ আহানর অর্থনৈতিক, সামাজিক বার সাংস্কৃতিক উন্নয়নর তাপ্পরে বাড়ের গতি অহানরে চালাক্করে পরিবর্তন করেদে পারতয়। স্বাতন্ত্র্যভাবে চলের উন্নয়নমুখী সমাজ ব্যবস্থা আহার কাজে পরিকল্পনা করানির দায়িত্ব পরের সমাজর ব্যক্তি বার সংগঠনর গজে। সমাজ উন্নয়নর পিছে ব্যীক্তর অবদান থাইলেউ ব্যক্তি উদ্যোগই যথেষ্ট নাবে- কাজেই বপিয়া দরকার সমাজে সাংগঠননিক তৎপরতা বাড়ানি। সমাজে যদি হাবি মানু মিলনায়অ অস্থিতিশীল পরিবেশ বিরাজ করের, অতাইলে হারপানি লাগতই আমারতা মূল্যবোধর অবয় ইসে। আরতাউ দেখরাং, সমাজে ন্যায় নীতি বার সত্য সুন্দর বিষয় অতারে যেহাত ধামাচাপা দিতারা অহাৎ বিশৃঙ্খলা দেখা দের। ব্যক্তি মূল্যবোধ যদি নাথার অতাইলে সমাজর উন্নতি খালকরানি নার।

## বিশ্বায়নর যুগে আগ্রাসন
বিশ্বায়নর যুগে পুঁজিবাদী আগ্রসন, স্রামাজ্যবাদী আগ্রাসন বার সাংস্কৃতিক আগ্রাসন এসারেবহুরকমর আগ্রাসন দেখরাং। নুঙি বার ডাঙর জনগোষ্ঠীয়ে লেইরাপা বার হুরকা জনগোষ্ঠীর গজে চালিতারা এসারে আগ্রসান। ইতিহাসে  মাতের, যে যে হুরকা জাতিসত্ত্বা অতা আগ্রাসন বার শোষনর আতেত্ব নিজরে আত্বরা করে নুয়ারিসি, অতা পৃথিবীত্ব নিশ্চিহ্ন ইয়া গিয়াসিগা। এরে আগ্রসান নিরবে নিভৃতে জাতিসত্ত্বা  আকিহানরে ধ্বংস করের বার করতয়; আগ্রাসন যুদ্ধত উরি মারাত্মক। আমার সমজর গজে এরে আগ্রাসন ল্য কররাং-আহান্দে অন্য সংস্কৃতিরে হবাপানা, অর্থনৈতিক অসচেতনা, নিজর সংস্কৃতিরে বাহানা নাপানি বার আত্মরামূলক মানসিকতার অভাব আমরাং বপিয়া দেখরাং। নিজর ইমার ঠার, ধর্ম, ফিজেৎ বার খানা-পিনার প্রতি আমার শ্রদ্ধবোধ নাথানি মানু আগরে অসামাজিক প্রমাণ করের। অহান্ন এরিষ্টটলে মাতিসে, ‘সমাজর বারেদের অগ, হয় পশুগ, না হয় দেবতাগ’। 

## উপসংহার
বিশ্ব প্রতিনয়ত পরিবর্তিত অব। পরিবর্তনর ধারাত সংস্কৃতির আদান-প্রদান, গ্রহণ-বর্জন ইতয়অ অহানয় স্বাভাবিক নিয়মহান্ মানুর ধ্যান ধারনা বার প্রযুক্তি উন্নয়নর ফলে সংস্কৃতি চালাক্করে সালর। কিন্তু এরে চালাক্করে সালনাত আমি হবা সংস্কৃতি গ্রহণ, হবানেই সংস্কৃতি বর্জন বার নিজর সংস্কৃতিরে আগ্রসনর আতেত্ব আত্মরা করানি অহান পুল্লাপ আমার দায়িত্বহান। প্রসঙ্গ এহাত উদাহরণ আহান দেনা অকরের- ঘরগর কিসারে খিল্কিহানদে হবা বৌ আহের বার কিসারে কিল্কিহানদে হবানেই বৌ আহের অহান হারপিয়া কিসারে খিল্কিহান গাতানি বার কিসারে খিল্কিহান খুলানি নিজর কঙানা বুদ্ধির পরিচায়ক। কিন্তু হাবানেই বৌ আহের বুলিয়া আমি যদি ঘরগর হাবি খিল্কিহানি গাতিয়া থরাং, অতাইলে ঘরগর ভিতরে নিংসা মাঙুইয়া থানি লাগতয়। অতাইয়া নিজর সংস্কৃতি বাহনাপানা, চর্চা বার আত্মরা নিজে নাকরলে কুংগউ আমার সংস্কৃতি এহান ঙালকরেদিবাগাতা?

থাক:সমাজ